CELEX: E2021P0004
Language: el
Date: 2021-07-09 00:00:00
Title: Προσφυγή που ασκήθηκε στις 9 Ιουλίου 2021 από την SÝN hf. κατά της Εποπτεύουσας Αρχής της ΕΖΕΣ (Υπόθεση E-4/21) 2021/C 343/10

26.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 343/29
            
         
      Προσφυγή που ασκήθηκε στις 9 Ιουλίου 2021 από την SÝN hf. κατά της Εποπτεύουσας Αρχής της ΕΖΕΣ
      (Υπόθεση E-4/21)
      (2021/C 343/10)
      Στις 9 Ιουλίου 2021, η SÝN hf. εκπροσωπούμενη από την Dóra Sif Tynes, δικηγόρο στη δικηγορική εταιρεία ADVEL, Kalkofnsvegur 2, 101 Reykjavik, Ισλανδία, άσκησε προσφυγή κατά της Εποπτεύουσας Αρχής της ΕΖΕΣ.
      Η SÝN hf. ζητεί από το Δικαστήριο της ΕΖΕΣ:
      
                  1.
               
               
                  Να ακυρώσει την απόφαση της Εποπτεύουσας Αρχής της ΕΖΕΣ αριθ. 023/21/COL, της 26ης Μαρτίου 2021, σχετικά με τη χορήγηση ενίσχυσης στην Farice ehf. για επένδυση σε τρίτο υποβρύχιο καλώδιο.
               
            
                  2.
               
               
                  Να καταδικάσει την Εποπτεύουσα Αρχή της ΕΖΕΣ στο σύνολο των δικαστικών εξόδων.
               
            Νομικά και πραγματικά περιστατικά και νομική θεμελίωση:
      
                  —
               
               
                  Η Sýn (στο εξής: προσφεύγουσα) είναι εταιρία ηλεκτρονικών επικοινωνιών και μέσων ενημέρωσης που δραστηριοποιείται σε όλες τις αγορές τηλεπικοινωνιών και ραδιοτηλεοπτικών μεταδόσεων στην Ισλανδία, με έδρα στο Ρέικιαβικ, στην οδό Suðurlandsbraut 8. Η εταιρεία αντλεί τις καταβολές της από τη σύσταση των Íslandssími hf. και Tal hf. στα τέλη της δεκαετίας του ’90, μετά την απελευθέρωση της παροχής τηλεπικοινωνιακών υπηρεσιών στην Ισλανδία. Η προσφεύγουσα παρέχει ολοκληρωμένες υπηρεσίες ηλεκτρονικών επικοινωνιών, συμπεριλαμβανομένων των υπηρεσιών κέντρου δεδομένων, υπό την επωνυμία Vodafone, βάσει συμφωνίας εταιρικής σχέσης με τη Vodafone Group plc.
               
            
                  —
               
               
                  Η Farice hf. ιδρύθηκε το 2002 με εταίρους από την Ισλανδία και τις Νήσους Φερόε, με σκοπό τον σχεδιασμό, την κατασκευή και τη λειτουργία υποβρύχιου δικτύου ηλεκτρονικών επικοινωνιών για την παροχή διεθνούς συνδεσιμότητας μεταξύ Ισλανδίας, Νήσων Φερόε και Ηνωμένου Βασιλείου.
               
            
                  —
               
               
                  Η παρούσα αποτελεί προσφυγή ακυρώσεως της απόφασης της Εποπτεύουσας Αρχής της ΕΖΕΣ αριθ. 023/21/COL (στο εξής: προσβαλλόμενη απόφαση). Η προσβαλλόμενη απόφαση εκδόθηκε στις 26 Μαρτίου 2021, κατόπιν κοινοποίησης των ισλανδικών αρχών στις 23 Μαρτίου 2021.
               
            
                  —
               
               
                  Η προσφεύγουσα ζητεί την ακύρωση της προσβαλλομένης απόφασης για τους λόγους ότι η Εποπτεύουσα Αρχή της ΕΖΕΣ:
                  
                              —
                           
                           
                              Παρέβη την υποχρέωσή της να κινήσει την επίσημη διαδικασία έρευνας βάσει του πρωτοκόλλου 3 μέρος Ι άρθρο 1 παράγραφος 2 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (στο εξής: ΣΕΔ), δεδομένου ότι θα έπρεπε να είχε επιφυλάξεις όσον αφορά τη συμβατότητα του μέτρου με τη συμφωνία ΕΟΧ.
                           
                        
                              —
                           
                           
                              Παρέβη τις υποχρεώσεις που υπέχει δυνάμει του άρθρου 16 της ΣΕΔ περί επαρκούς αιτιολογίας.